Na podlagi 60. e člena Zakona o osnovni šoli (Uradni list RS, št. [81/06](http://www.uradni-list.si/1/objava.jsp?sop=2006-01-3535#_blank)) je svet Osnovne šole Škofja Loka-Mesto dne 7. 3. 2017 sprejel

**PRAVILA ŠOLSKEGA REDA**

**v Osnovni šoli Škofja Loka-Mesto**

1. člen

(namen pravil)

Ta pravila natančneje opredeljujejo dolžnosti in odgovornosti učencev, načine zagotavljanja varnosti, pravila obnašanja in ravnanja, kršitve, postopke in ukrepe v primeru kršitev pravil, organiziranost učencev, opravičevanje odsotnosti ter sodelovanje pri zagotavljanju zdravstvenega varstva učencev.

2. člen

(opredelitev pojmov)

1. Učenec je spolno nevtralen izraz za udeleženca ali udeleženko v učnem procesu, ki obiskuje pouk v Osnovni šoli Škofja Loka-Mesto in ni delavec šole.
2. Mlajši učenec je učenec, ki še ni dopolnil 14 let.
3. Starejši učenec je učenec, ki je že dopolnil 14 let.
4. Učenec s posebnimi potrebami je učenec z odločbo pristojne institucije, s katero so ugotovljene in opredeljene posebne potrebe tega učenca.
5. Izraz učitelj je spolno nevtralen izraz za strokovnega delavca ali delavko, ki dela z učenci.
6. Kršitev je vsako ravnanje ali dejanje učenca, ki je v nasprotju z veljavno zakonodajo, s temi pravili ali z ostalimi akti šole. Kršitve razčlenjujemo s temi pravili na lažje, težje in najtežje.
7. Postopek je proces, ki se začne z opredelitvijo kršitve in konča z vzgojnim ukrepom, ki je v skladu s temi pravili.
8. Vzgojni ukrep je končni rezultat postopka, ki na zakonit in predvidljiv način določa odziv šole na ugotovljeno kršitev.

3. člen

(dolžnosti in odgovornosti učenca)

Dolžnosti učenca so, da:

1. redno in točno obiskuje pouk ter ostale načrtovane aktivnosti,
2. ravna v skladu s pravili šolskega in hišnega reda,
3. spoštuje pravice drugih učencev in delavcev šole z upoštevanjem drugačnosti,
4. v šoli in izven nje skrbi za lastno zdravje in varnost,
5. spoštljivo ravna s tujo lastnino,
6. skrbno prinaša šolske potrebščine,
7. sodeluje v šolskih aktivnostih,
8. izpolnjuje svoje učne in druge obveznosti,
9. sodeluje pri urejanju šolske okolice in prepoznavnosti šole.

Učenec je odgovoren za dosledno izpolnjevanje svojih dolžnosti in posledice kršitve zakonskih in šolskih predpisov, vključno s temi pravili. Mlajši učenec ni kazensko odgovoren za najtežje kršitve. Starejši učenec je kazensko odgovoren za najtežje kršitve. Učenec je odškodninsko odgovoren po splošnih pravilih civilnega prava (obligacijskega zakonika).

4. člen

(načini zagotavljanja varnosti)

Nadzor na šolskem območju je organiziran z dežurstvom učiteljev ter z dejavnostjo varnostne službe. Učenci so dolžni upoštevati navodila nadzornih oseb.

Učencem zagotavljamo varnost:

1. z doslednim izvajanjem predpisov s področja varnosti in zdravja pri delu;
2. z izvajanjem osnovnega preventivnega zdravstvenega programa;
3. z izvajanjem prometno varnostnega programa, ki obsega:

* izvajanje učnega programa prometne vzgoje pri rednem pouku,
* osveščanje učencev o doslednem upoštevanju prometnih predpisov pri vključevanju v promet kot pešci, kolesarji ali kot vozači, s poudarkom na odgovornem vedenju,
* prikaz šolskih poti z javno objavo na spletni strani šole in v prometnem kotičku v večnamenskem prostoru šole,
* s prikazom varnih poti do šole na oglasih deskah v avli, večnamenskem prostoru in vsakem nadstropju,
* obveščanje staršev o njihovi vlogi in odgovornosti pri vzgoji otrok za varno vključevanje v promet,
* urejanje prometa s prometno signalizacijo na vseh dohodih v šolo,
* spremljanje učencev 1. razreda od javnega prevoza do šole in nazaj;

1. z varovanjem in nadzorom vhodov v šolo in garderob učencev;
2. z doslednim zaklepanjem garderob;
3. z videonadzorom določenih prostorov in okolice šole;
4. z dežurstvom učencev v času pouka na glavnem vhodu v šolo in z dežurstvom učiteljev pred in po pouku v garderobah ter med odmori v skupnih prostorih šole;
5. z oblikovanjem oddelkov in skupin učencev v skladu z veljavnimi normativi in standardi in z zagotavljanjem ustreznega števila spremljevalcev v različnih dejavnostih, v skladu z veljavnimi normativi in standardi in navodili za izvajanje učnih načrtov;
6. z varovanjem šolskih objektov šole z alarmnim sistemom, povezanim z varnostno službo ter njihovimi nočnimi obhodi;
7. z dežurstvom strokovnih delavcev v zgradbi šole na Novem svetu pred poukom do začetka malice ter med odmori vsak za svoj oddelek.

**Naloge dežurnih učencev**

Dežurstvo učencev je organizirano na matični šoli ob vhodu. Opravljajo ga praviloma učenci in učenke 7. in 8. razreda, ki morajo upoštevati *Naloge in zadolžitve dežurnih učencev v avli*. Razpored dežurstva določijo razredniki. Učenec, ki krši *Pravila šolskega reda*, ne dežura. Učenca, ki dežurstva ne opravlja v skladu z navodili, razrednik zamenja z drugim učencem. Učenec do izboljšanja vedenja, ne opravlja več nalog dežurnega učenca.

**Naloge dežurnih učiteljev**

Učitelji dežurajo med glavnim odmorom, pred in po pouku po razporedu. Tako zagotavljajo red in disciplino ter pomagajo dežurnim učencem in rediteljem. Med krajšimi odmori in malico za red in disciplino poskrbijo učitelji.

**Naloge rediteljev**

Vsak teden so v oddelku določeni učenci reditelji. Njihova glavna naloga je, da:

1. ob pričetku ure javijo učiteljem odsotnost učencev;
2. po učni uri očistijo tablo in uredijo učilnico;
3. prinesejo malico in po njej pospravijo;
4. obvestijo ravnatelja ali njegovega pomočnika, če učitelja več kot 10 minut po zvonjenju ni k pouku;
5. drugo.

5. člen

(pravila obnašanja in ravnanja)

**Obnašanje med poukom**

1. Pouk poteka pod vodstvom učiteljev. Učenci se pri pouku vedejo v skladu s pravili splošnega bontona. Iz učilnice odidejo, ko jim učitelj to dovoli.
2. Učenec, ki zamudi pouk, takoj pride v učilnico in se opraviči učitelju, dela pa ne moti.
3. Med poukom ni dovoljeno žvečiti.
4. Učenci upoštevajo navodila učiteljev o pravilih v posamezni učilnici oziroma o načinih ravnanja s posameznimi predmeti.

**Oblačila in obutev**

1. Učenci si v garderobah sezujejo čevlje in se preobujejo v copate. Nošenje copat je obvezno. Čevlje in vrhnja oblačila puščajo v garderobi v garderobnih omaricah oziroma na obešalnih stenah. Učenci skrbijo za urejenost garderobe in svoje garderobne omarice.
2. Pri pouku športa so učenci oblečeni v športna oblačila in obuti v nedrsečo obutev ali športne copate.
3. Na športnih dnevih, ekskurzijah in drugih oblikah šolskih dejavnosti izven prostorov šole morajo biti učenci oblečeni in obuti v skladu z navodili učiteljev.
4. Pokrivala v šolskih prostorih (kapa in kapuca) niso dovoljena.
5. Pri pouku gospodinjstva, kemije, tehnike in tehnologije ter biologije nosijo učenci zaščitno opremo in spnejo dolge lase, kadar izvajajo praktične vaje.
6. Učenci so pri vzgojno izobraževalnem delu primerno in dostojno oblečeni.

**Mobilni telefoni in druge elektronske naprave**

1. V času šolskih in obšolskih dejavnosti ter med odmori je uporaba mobilnih telefonov in drugih elektronskih naprav prepovedana.
2. Uporaba mobilnih telefonov in drugih elektronskih naprav je dovoljena, kadar je potrebna za zagotavljanje varnosti ali zdravja učenca ali po predhodnem dogovoru z učiteljem za potrebe pouka.
3. Učenci, ki prinašajo elektronske naprave v šolo, imajo te ugasnjene in spravljene v torbi.
4. V nujnih primerih lahko učenci uporabijo telefon v tajništvu, knjižnici ali svetovalni službi.
5. Zvočno in slikovno snemanje in fotografiranje učencev in delavcev šole brez njihovega soglasja ni dovoljeno.

**Čakanje na pouk**

1. Učenci pred zvonjenjem disciplinirano in mirno počakajo učitelja pred učilnico ali vstopijo z njegovim dovoljenjem.
2. Učenci prihajajo v šolo 10 minut pred pričetkom pouka. Vozači imajo organizirano jutranje varstvo vozačev.

**Gibanje po šoli**

1. Pred poukom gibanje po šoli ni dovoljeno, razen v primerih predur in zadrževanja v šolski knjižnici.
2. Po pouku gredo učenci domov ali v varstvo. Varstvo vozačev in učencev, ki čakajo na izbirni predmet, je zagotovljeno v za to določenih prostorih. Če učenec, ki bi moral biti v varstvu, tega ne obiskuje, starši podpišejo soglasje, da zanj po pouku prevzemajo odgovornost. Učenec, ki ni v organiziranem varstvu, se po pouku ne sme zadrževati v šoli.
3. Učence zjutraj starši pospremijo do črte zaupanja. Učenci iz podaljšanega bivanja odhajajo domov v spremstvu staršev/skrbnikov oz. druge osebe (na podlagi pisnega dovoljenja staršev/skrbnikov) ali sami (na osnovi pisnega dovoljenja staršev/skrbnikov). Oseba, ki pride po otroka, počaka pred učilnico.
4. Med odmori se učenci zadržujejo v učilnici, večnamenskem prostoru, knjižnici, telovadnici (v času rekreativnega odmora) ali na hodniku pred učilnico, kjer imajo pouk.
5. Učenci se med odmori ne zadržujejo v garderobi. Za potrebe pouka gredo med odmori lahko v garderobo do svoje omarice in iz nje vzamejo športno opremo.
6. V telovadnico vstopajo učenci ob prisotnosti učitelja.
7. V času prostih ur lahko učenci počakajo v organiziranem varstvu.
8. V dopoldanskem času učenci ne zapuščajo šole, razen za potrebe pouka, pod vodstvom oziroma naročilom učitelja ali strokovnih delavcev.

**Izjemni odhodi učencev med poukom**

Učenec lahko izjemoma zapusti šolo (zdravniški pregled ali druge obveznosti) v času vzgojno izobraževalnih dejavnosti, če za odhod pisno ali osebno zaprosijo starši. Učenec lahko izjemoma zapusti pouk zaradi zdravstvenih težav (bolezen, poškodba, slabo počutje) ob predhodnem dogovoru z razrednikom ali svetovalno službo v primeru odsotnosti razrednika in po obvestilu staršem.

Učenci 1. razreda lahko sami zapustijo šolo le v primeru, da je pot do doma mogoča po coni umirjenega prometa ali coni za pešce in starši to dovolijo pisno.

Izjemen odhod učenca iz šole se vpiše v dnevnik v rubriki odsotnosti učencev. Učitelj vpiše vzrok odhoda učenca iz šole in dogovor s starši o tem kdaj in kako odide.

**Prehrana**

1. Hrano uživajo učenci v učilnici oziroma v jedilnici. Upoštevati morajo kulturo prehranjevanja. Po jedi pospravijo za seboj.
2. Pijače ni dovoljeno odnašati iz jedilnice.
3. Učenci, ki se prehranjujejo v jedilnici, pustijo torbe zložene v za to označenem delu večnamenskega prostora.

**Skrb za lastnino in urejenost šole**

1. Za svoje stvari skrbijo in odgovarjajo učenci sami.
2. V šolskih in drugih prostorih, kjer se odvijajo šolske in obšolske dejavnosti, vsi učenci spoštujejo šolsko in tujo lastnino.
3. Učenci ne smejo namenoma povzročiti škode na šolski in tuji lastnini.
4. Če učenci opazijo poškodbe na šolski opremi ali drugih pripomočkih, o tem obvestijo učitelje.
5. Če učenec izgubi ključek od svoje omarice, šola stroške izdelave zaračuna staršem in poskrbi za novega.

**Skrb za čistočo**

V šolskih prostorih in v sanitarijah učenci skrbijo za čistočo, varčujejo s papirjem in vodo in se v njih ne zadržujejo po nepotrebnem.

**Prepovedi in omejitve**

Na območju šolskega prostora je prepovedano:

1. kajenje in uživanje mamil ali drugih prepovedanih substanc;
2. prinašanje in uživanje alkoholnih pijač;
3. uporaba pirotehničnih in drugih sredstev, ki lahko ogrožajo zdravje ali življenje;
4. vsako fizično in psihično nasilje nad učenci in delavci šole;
5. namerno uničevanje šolske lastnine ali lastnine drugih učencev in delavcev šole;
6. neupravičeno zapuščanje šolskih prostorov v času poteka vzgojno-izobraževalnega procesa;
7. vstopanje v šolo z rolerji, skiroji in rolkami;
8. nedovoljeno fotografiranje, snemanje in objavljanje;
9. vsa ostala dejanja, ki jih veljavna zakonodaja opredeljuje kot kazniva.

**Prevzemanje učencev iz šole**

Starši so dolžni v pisni obliki sporočiti šoli seznam vseh oseb, ki lahko prevzamejo učenca 1. triade iz šole. Šolo so dolžni tudi seznaniti z omejitvami, kot je prepoved približevanja učencu. Kadar učitelj dvomi, da je oseba, ki želi otroka prevzeti, do tega res upravičena, pri starših preveri upravičenost osebe do prevzema otroka. Šola ne sme izročiti učenca osebi, ki kaže vidne znake opitosti ali vpliva nedovoljenih snovi. Šola pokliče drugega starša (če ta ne obstaja, pokliče zakonitega zastopnika otroka), ki mora organizirati varno spremstvo učenca.

6. člen

(kršitve)

Za kršitev se šteje vsako ravnanje ali dejanje učenca, ki je v nasprotju s pravili šolskega reda, ostalimi akti šole ali veljavno zakonodajo. Kršitve delimo na lažje, težje in najtežje.

Med **lažje kršitve** sodijo:

* neopravičeni izostanki do 12 ur,
* prihod k uri brez ustreznih pripomočkov (tudi brez opreme za šport),
* odklanjanje dela (učenec noče pisati, vendar pri tem ne moti ostalih),
* neupoštevanje navodil delavcev šole in šolskega hišnega reda,
* zadrževanje v šolskih prostorih po pouku,
* prepisovanje/goljufanje pri ocenjevanju znanja,
* neupoštevanje bontona,
* slabo opravljanje oz. neopravljanje nalog dežurnega učenca za oddelek,
* onesnaževanje šole in okolice,
* uporaba mobilnega telefona ali multimedijskega predvajalnika ali zabavne elektronike v času učnega procesa, razen za namen učnega procesa,
* poškodba ali izguba knjige,
* zamujanje k pouku in drugim vzgojno-izobraževalnim dejavnostim,
* motenje pouka,
* učenec v šoli ne skrbi za lastno zdravje in varnost,
* nedovoljeno zapuščanje šolske stavbe in zadrževanje izven šolskega prostora,
* razmetavanje ali skrivanje lastnine drugih učencev,
* neprimerna opremljenost za dejavnosti izven prostorov šole (npr. tabore, šolo v naravi, ekskurzije, športne dneve),
* laganje, ki ni z namenom prikrivanja kaznivega dejanja,
* občasno izogibanje kontrolnim nalogam,
* zvočno ali slikovno snemanje pouka brez namena zaničevanja in zasmehovanja ter objave in posredovanja tretji osebi oziroma javnosti,
* tem podobna kršitev, ki s temi pravili ni opredeljena.

Med **težje kršitve** sodijo:

* ponavljajoče se istovrstne kršitve – neizpolnjevanje dolžnosti ali neupoštevanje dogovorjenih pravil, zaradi česar so že bili izvedeni vzgojni postopki,
* občasni neopravičeni izostanki nad 12 ur oziroma strnjeni neopravičeni izostanki nad 18 ur,
* grob verbalni napad na učenca, učitelja, delavca šole ali drugo osebo (žalitev, zmerjanje, zasmehovanje, opolzko govorjenje, razširjanje lažnih govoric…),
* fizični napad na učenca, učitelja, delavca šole ali drugo osebo, pri čemer nista ogrožena zdravje in življenje,
* prihod oziroma prisotnost v šoli pod vplivom alkohola, drog in drugih psihoaktivnih sredstev v času pouka, dnevih dejavnosti in drugih organiziranih oblikah vzgojno-izobraževalne dejavnosti, ki so opredeljene v letnem delovnem načrtu šole,
* spolno nadlegovanje učencev in delavcev šole, predvajanje erotičnih ali pornografskih vsebin,
* žaljivo govorjenje (žaljenje, preklinjanje, poniževanje, nestrpne opazke do drugačnih, različnih narodnosti, ver…) / javno spodbujanje ali razpihovanje narodnostnega, rasnega, verskega ali drugega sovraštva ali nestrpnosti, ali spodbujanje k drugi neenakopravnosti zaradi telesnih ali duševnih pomanjkljivosti oziroma drugačnosti,
* napeljevanje h kršitvam / nagovarjanje drugih h kršenju pravil, ki bi imelo za posledico lažjo ali težjo kršitev,
* namerno poškodovanje in uničevanje šolske opreme, zgradbe ter stvari in opreme drugih učencev, delavcev ali obiskovalcev šole ali uničevanje javnih prevoznih sredstev / namerno uničevanje opreme in drugega inventarja šole z manjšo premoženjsko škodo,
* nepooblaščeno branje dokumentov osebne narave oziroma zaupne narave, šolske dokumentacije,
* ponarejanje, popravljanje pisnih ocenjevanj, opravičil, in obvestil staršev,
* prinašanje pirotehničnih sredstev v šolske prostore,
* tem podobna kršitev, ki s temi pravili ni opredeljena.

Med **najtežje kršitve** sodijo:

* uporaba pirotehničnih sredstev v šoli, na zunanjih površinah šole ali na šolskih ekskurzijah,
* psihično nasilje z elementi kaznivega dejanja, socialno izključevanje, osamitev, stigmatizacija, izsiljevanje ali ekonomsko nasilje, zahteve po denarju, grožnje, virtualno nasilje, izvajanje neposrednih ali prikritih oblik agresivnega vedenja do drugih učencev ali delavcev šole /vrstniško nasilje,
* opravljanje nedovoljene pridobitne dejavnosti v šoli ali njeni okolici (prodaja),
* kraja lastnine šole, drugih učencev, delavcev ali obiskovalcev šole,
* popravljanje in vpisovanje ocen v šolsko dokumentacijo (dnevnike, redovalnice, spričevala…),
* uničevanje uradnih dokumentov ter ponarejanje podatkov in podpisov v uradnih dokumentih in listinah, ki jih izdaja šola,
* fizični napad na učenca, učitelja, delavca šole ali drugo osebo, pri čemer sta ogrožena zdravje ali življenje,
* kajenje ter prinašanje, posedovanje, ponujanje, prodajanje ali uživanje alkohola, drog ter drugih psihoaktivnih sredstev in napeljevanje k takemu dejanju v času pouka, dnevih dejavnosti in drugih organiziranih oblikah vzgojno-izobraževalne dejavnosti,
* napeljevanje h kršitvam / nagovarjanje drugih h kršenju pravil, ki bi imelo za posledico najtežjo kršitev.

7. člen

(postopki in ukrepi v primeru kršitev)

V primeru ugotovljenih kršitev in 6. člena teh pravil lahko šola sproži ustrezne postopke in ustrezno ukrepa proti kršitelju. Pri tem mora dosledno upoštevati naslednja načela:

1. Učencu se ne sme izreči ukrepa, s katerim bi bile kršene njegove zakonite pravice.
2. Spore je potrebno najprej reševati na miren način.
3. Načelo postopnosti: proti kršitelju, pri katerem je bila prvič ugotovljena kršitev, mora šola uvesti postopek, ki vodi do najmilejšega predvidenega ukrepa. V primeru nadaljnjih kršitev se ukrepi stopnjujejo.
4. Kršitev mora biti ugotovljena brez razumnega dvoma. V nasprotnem primeru šola proti kršitelju ne sme ukrepati.
5. Načelo sorazmernosti: izrečeni ukrep mora biti sorazmeren s težo kršitve.
6. Načelo individualizacije: pri izbiri postopka in izreku vzgojnega ukrepa je potrebno upoštevati vse subjektivne in objektivne okoliščine primera.
7. Načelo kontradiktornosti: kršitelju je potrebno omogočiti izjavo o kršitvenem dejanju ali dogodku in o izjavah nasprotne strani.
8. Proti kršitelju se v isti zadevi lahko ukrepa samo enkrat.
9. Privilegij zoper samoobtožbo: šola od kršitelja ne sme pridobiti priznanja krivde ali kakršnihkoli izjav o kršitvi na nezakonit način.

Glede na ugotovitve v postopku obravnave kršitve ter ob upoštevanju okoliščin in načel iz prejšnjega odstavka, razrednik upošteva postopke in ukrepe glede na težo kršitve.

**LAŽJE KRŠITVE**:

|  |  |  |
| --- | --- | --- |
| **Kršitev** | **Postopek** | **Ukrep** |
| Prinašanje zabavne elektronike v šolo, razen za namene pouka oz. uporaba mobilnega telefona ali multimedijskega predvajalnika izven časa učnega procesa. | Razgovor učitelja z učencem. | Ustno opozorilo učitelja. |
| Uporaba mobilnega telefona ali multimedijskega predvajalnika v času učnega procesa, razen za namen učnega procesa in po navodilu učitelja. | Razgovor učitelja z učencem. | Začasni odvzem naprave ali predmeta, s katerim učenec moti izvedbo pouka ali ogroža svojo oziroma tujo varnost. O odvzemu naprave starše obvesti učenec.  Odvzeto napravo lahko v času uradnih v tajništvu prevzamejo starši učenca. |

|  |  |  |
| --- | --- | --- |
| **Kršitev** | **Postopek** | **Ukrep** |
| Zamujanje k pouku in drugim vzgojno–izobraževalnim dejavnostim. | Razgovor učitelja z učencem. | Ustno opozorilo učitelja. |
| Učitelj obvesti starše. | Vpis v e-Aasistenta/beležko. |
| Razgovor razrednika z učencem. | Učenec dobi neopravičeno uro (ure). |
| Neopravičeni izostanki do treh ur. | Razgovor razrednika z učencem. | Ustno opozorilo učitelja. |
| Neopravičeni posamični izostanki nad 3 ur, vendar ne več kot 5 ur. | Učitelj obvesti starše. | Vpis v e-Asistenta/beležko. |
| Neopravičeni posamični izostanki nad 6 ur, vendar ne več kot 9 ur. | Razgovor razrednika z učencem. | Razrednik skliče skupne pogovorne ure z učencem in s starši. |
| Neopravičeni posamični izostanki nad 9 ur, vendar ne več kot 12 ur. | Razgovor razrednika z učencem. | Razgovor šolske svetovalne službe, razrednika in učenca s starši. |
| Neopravičeni posamični izostanki nad 12 ur, vendar ne več kot 15 ur. | Razgovor razrednika z učencem. | Razgovor ravnatelja, razrednika in učenca s starši. |
|  |  |  |
| **Kršitev** | **Postopek** | **Ukrep** |
| Neprimerna opremljenost za dejavnosti izven prostorov šole (npr. tabore, šolo v naravi, ekskurzije, športne dneve). | Razgovor učitelja z učencem. | Učencu se ne dovoli udeležba na dogodku, prireditvi, športnem dnevu ali ekskurziji izven šole.Namesto tega se mu omogoči nadomestni učni proces.  Razrednik o tem obvesti starše. |
|  |  |  |
| **Kršitev** | **Postopek** | **Ukrep** |
| Poškodba ali izguba knjige iz šolske knjižnice. | Razrednik obvesti starše. | Povračilo škode. |
|  |  |  |
| **Kršitev** | **Postopek** | **Ukrep** |
| Učenec v šoli ne skrbi za lastno zdravje in varnost. | Razgovor razrednika z učencem. | Ustno opozorilo učitelja. |
| Razrednik obvesti starše. | Razgovor šolske svetovalne službe, razrednika, vodstva šole in učenca s starši. |

|  |  |  |
| --- | --- | --- |
| **Kršitev** | **Postopek** | **Ukrep** |
| Neupoštevanje šolskega hišnega reda ali navodil učitelja (npr. učenec noče pisati, vendar ne moti drugih, učenec odklanja delo, prihaja k pouku brez pripomočkov…). | Razgovor učitelja z učencem. | Ustno opozorilo učitelja. |
| Razrednik obvesti starše. | Dokončanje neopravljenih (učnih) obveznosti doma. |
| Razgovor šolske svetovalne službe, razrednika, vodstva šole in učenca s starši. | Dokončanje neopravljenih (učnih) obveznosti v šoli pod nadzorom učitelja po pouku ali pred poukom s soglasjem in vednostjo staršev. |
|  |  |  |
| **Kršitev** | **Postopek** | **Ukrep** |
| Motenje pouka. | Pogovor učitelja z učencem. | Ustno opozorilo učitelja. |
| Učenca se presede. |
| Učenca se umakne iz razreda v prostor, kjer ga učitelj lahko nadzoruje iz učilnice. |
| Razrednik obvesti starše. | Učenec gre k drugemu strokovnemu delavcu šole in izven pouka dela po navodilih učitelja, ki napiše tudi obvestilo za starše. |
|  |  |  |
| **Kršitev** | **Postopek** | **Ukrep** |
| Prepisovanje pri ocenjevanju znanja. | Učitelj opozori učence. | Ustno opozorilo učitelja. |
| Razgovor učitelja z učencem. | Prekinitev opravljanja ocenjevanja znanja za učenca, ki prepisuje, odvzem pisnega izdelka in negativna ocena tega pisnega izdelka. |

Za **ostale lažje kršitve** se porablja postopek:

|  |  |  |
| --- | --- | --- |
|  | **Postopek** | **Ukrep** |
| 1. | Pogovor učitelja/razrednika z učencem. | Ustno opozorilo učitelja. |
| 2. | Razrednik o kršitvi obvesti starše. | Zaznamek razrednika v eAsistenta, beležko. |
| 3. | Pogovor razrednika z učencem in starši. | *Zapis in opis kršitve šolskega reda.* |
| 4. | Pogovor šolske svetovalne službe, razrednika, vodstva šole in učenca s starši. | Razrednik napiše *Zapis in opis o kršitvi šolskega reda.* |

**TEŽJE KRŠITVE:**

|  |  |  |
| --- | --- | --- |
| **Kršitev** | **Postopek** | **Ukrep** |
| Ponavljajoče se istovrstne kršitve – neizpolnjevanje dolžnosti ali neupoštevanje dogovorjenih pravil, zaradi česar so že bili izvedeni vzgojni postopki. | Pogovor razrednika z učencem in starši. | Zapis in opis kršitev šolskega reda. |
| Postopek izrekanja vzgojnega opomina. | Učencu se izreče vzgojni opomin v skladu z *Zakonom o osnovni šoli.* |
|  |  |  |
| **Kršitev** | **Postopek** | **Ukrep** |
| Grob verbalni napad na učenca, učitelja, delavca šole ali drugo osebo (žalitve, zmerjanje, zasmehovanje, opolzko govorjenje, razširjanje lažnih govoric…). | Postopek izrekanja vzgojnega opomina. | Učencu se izreče vzgojni opomin v skladu z *Zakonom o osnovni šoli.* |
| Grob fizični napad na učenca, učitelja, delavca šole ali drugo osebo. | Postopek izrekanja vzgojnega opomina. | Učencu se izreče vzgojni opomin v skladu z *Zakonom o osnovni šoli.* |
|  |  |  |
| **Kršitev** | **Postopek** | **Ukrep** |
| Prihod oziroma prisotnost v šoli pod vplivom alkohola, drog in drugih psihoaktivnih sredstev v času pouka, dnevih dejavnosti in drugih organiziranih oblikah vzgojno-izobraževalne dejavnosti, ki so opredeljene v letnem delovnem načrtu šole. | Razgovor šolske svetovalne službe, razrednika, vodstva šole in učenca s starši. | Odstranitev učenca od pouka in dejavnosti v šoli, prevzamejo ga starši. |
|  |  |  |
| **Kršitev** | **Postopek** | **Ukrep** |
| Namerno poškodovanje in uničevanje šolske opreme, drugega inventarja šole, zgradbe ter stvari in opreme drugih učencev, delavcev ali obiskovalcev šole ali uničevanje javnih prevoznih sredstev. | Razrednik obvesti starše. | Povračilo stroškov ter restitucija. |
|  |  |  |
| **Kršitev** | **Postopek** | **Ukrep** |
| Ponarejanje, popravljanje pisnih ocenjevanj, opravičil, obvestil, ponarejanje podpisov in obvestil staršev. | Postopek izrekanja vzgojnega opomina. | Učencu se izreče vzgojni opomin v skladu z *Zakonom o osnovni šoli.* |

Za **ostale težje kršitve** se uporablja postopkovnik:

|  |  |  |
| --- | --- | --- |
|  | **Postopek** | **Ukrep** |
| 1. | Pogovor razrednika z učencem in obvestilo staršem. | Sprejem dogovora o izboljšanju vedenja. |
| 2. | Pogovor šolske svetovalne službe, razrednika, vodstva šole in učenca s starši in postopek izrekanja vzgojnega opomina. | Učencu se izreče vzgojni opomin v skladu z *Zakonom o osnovni šoli.* |

**NAJTEŽJE KRŠITVE:**

|  |  |  |
| --- | --- | --- |
|  | **Postopek** | **Ukrep** |
| 1. | Odstop obravnave kršitve pristojnim institucijam. | Odstop zadeve pristojni instituciji. |

Pri tem je potrebno upoštevati, da je za učence s posebnimi potrebami nujna vključitev tričlanske komisije, ki presodi o ustreznosti postopka za izrek vzgojnega ukrepa in izbiri vzgojnega ukrepa. Kadar je tričlanska komisija v dvomu o ustreznosti postopka ali vzgojnega ukrepa, mora pridobiti mnenje ustreznega strokovnjaka.

Določila prejšnjega odstavka se uporabijo tudi v dvomu o prištevnosti kršitelja v času, ko je storil kršitev.

V primeru kršitev, pri katerih je bila povzročena škoda, je potrebno upoštevati starost kršitelja:

* Mladoletnik do dopolnjenega sedmega leta ne odgovarja za škodo, ki jo povzroči.
* Mladoletnik od dopolnjenega sedmega do dopolnjenega štirinajstega leta ne odgovarja za škodo, razen če se dokaže, da je bil ob povzročitvi škode zmožen razsojati.
* Mladoletnik z dopolnjenimi štirinajstimi leti odgovarja po splošnih pravilih o odgovornosti za škodo.

Mlajši učenci za najtežje kršitve kazensko ne odgovarjajo. Ko učenec dopolni 14 let starosti, se njegova kršitev presoja tudi z vidika mladoletnikove kazenske odgovornosti.

8. člen

(tričlanska komisija)

Tričlanska komisija obravnava težje kršitve, za katere je v teh pravilih predviden postopek pred tričlansko komisijo. Naloga tričlanske komisije je tudi opredeljevanje kršitev, ki v teh pravilih niso navedene, in predlaganje postopkov in ukrepov, ki so sicer v teh pravilih predvideni, vendar bi bili zaradi osebnih ali drugih okoliščin v konkretni zadevi neprimerni. Tričlanska komisija predlaga postopek in možne ukrepe za obravnavo teh kršitev.

Tričlansko komisijo skliče ravnatelj za vsak primer posebej (ad hoc).

9. člen

(organiziranost učencev)

**Oddelčna skupnost**

V osnovni šoli se učenci organizirajo v oddelčne skupnosti. Oddelčna skupnost je temeljna oblika organiziranosti učencev enega oddelka.

Učenci oddelčne skupnosti ob začetku šolskega leta volijo predsednika in dva predstavnika oddelka v skupnost učencev šole. Volitve so tajne.

**Skupnost učencev šole**

Za uveljavljanje svojih pravic in interesov se oddelčne skupnosti preko svojih predstavnikov povezujejo v skupnost učencev šole, ki sprejme letni program dela. Vsak oddelek ima dva predstavnika. Skupnost učencev ima mentorja, ki ga imenuje ravnatelj izmed učiteljev šole.

**Šolski parlament**

Šolski parlament je izvršilni organ skupnosti učencev šole. Sestavljajo ga učenci, ki jih izvoli skupnost učencev šole. Sklicatelj šolskega parlamenta je mentor skupnosti učencev šole. Pobudo za sklic šolskega parlamenta lahko poda tudi predstavnik oddelčne skupnosti ali ravnatelj. Šolski parlament se skliče najmanj dvakrat letno.

10. člen

(opravičevanje odsotnosti)

Pouk je določen z urnikom. K uram prihajajo učenci in učitelji točno. V primeru zamude so se učenci dolžni opravičiti in navesti vzrok. Neupravičena zamuda se kaznuje z neopravičeno uro.

Vsak izostanek svojega otroka morajo starši opravičiti v roku petih delovnih dni po prihodu učenca v šolo. V primeru, da tega ne storijo, dobi učenec neopravičene ure. Izostanek do 5 delovnih dni opravičijo starši, daljšega pa zdravnik.

Koriščenje prostih dni so starši dolžni najaviti 3 dni pred izostankom.

Izhode učencev med prostimi urami pisno dovolijo starši.

V primeru pogostejših odsotnosti (več kot 60 ur odsotnosti) lahko razrednik zahteva predložitev zdravniškega opravičilo.

**Neopravičeni izostanki**

Če učenec brez dovoljenja učitelja ali razrednika v času pouka zapusti vzgojno-izobraževalno delo takoj obvestimo starše. Lahko preko e-asistenta, telefona ali e-pošte.

V kolikor nimamo pisnega ali osebnega dovoljenja staršev in učenec kljub temu ne pride k pouku ali odide iz stavbe, šola ne prevzema odgovornosti.

Ob neopravičenih urah razrednik obvesti starše in se pogovori skupaj z učencem o njegovih težavah in nadaljnjem delu.

11. člen

(sodelovanje pri zagotavljanju zdravstvenega varstva učencev)

**Sistematski pregledi in cepljenje**

Splošni sistematski pregledi in cepljenje se izvajajo v 1. in 3. razredu, medtem ko se v 6. in 8. razredu izvaja zgolj sistematski pregled.

**Zobozdravstvene storitve**

Na šoli je zobna ambulanta, tako da imajo učenci zagotovljeno zobozdravstveno storitev in sistematiko od 1. do 9. razreda. Program zobozdravstvene vzgoje je namenjen pravilnemu in rednemu čiščenju zob.

**Dolžnost seznanitve**

Starši so dolžni vsako šolsko leto posebej obvestiti šolo o zdravstvenem stanju učenca in posebnih zahtevah za ohranjanje njegovega zdravja, kadar je to potrebno za zagotavljanje ustreznega zdravstvenega varstva učenca v času pouka in dejavnosti izven prostorov šole. Starši seznanijo učitelja z ustreznimi postopki ukrepanja pri zdravstvenih zapletih učenca, poslabšanju stanja.

12. člen

(veljavnost pravil in izjava o seznanitvi)

Pravila šolskega reda začnejo veljati po sprejetju na Svetu šole. Z njimi se seznanijo vsi zaposleni delavci, učenci šole in njihovi starši.